b"\n_START_ARTICLE_\nJohn Baldessari\n_START_SECTION_\nBiografia\n_START_PARAGRAPH_\nEs va formar al San Diego State College (ara la Universitat Estatal de San Diego), a la Universitat de Calif\xc3\xb2rnia a Berkeley, a la Universitat de Calif\xc3\xb2rnia, Los Angeles (UCLA), a l' Otis College of Art and Design i a l'Institut d'Art Chouinard de Los Angeles. Un dels artistes americans m\xc3\xa9s influents de la segona meitat del segle XX, Baldessari ha treballat en m\xc3\xbaltiples l\xc3\xadnies. A mitjan anys seixanta, va comen\xc3\xa7ar a incorporar textos, paraules i fotografies al seu treball pict\xc3\xb2ric, fet que va situar-lo com un dels pioners de l'art conceptual. Durant els anys setanta va produir films, v\xc3\xaddeos, instal\xc2\xb7lacions, escultura i fotografia, i ja als vuitanta, les seves composicions fotogr\xc3\xa0fiques amb material f\xc3\xadlmic van iniciar el que es coneix com l'apropiacionisme art\xc3\xadstic._NEWLINE_El seu treball es caracteritza per una acusada consci\xc3\xa8ncia del llenguatge, que parteix de l'estructuralisme de Claude L\xc3\xa9vi-Strauss, i per la incorporaci\xc3\xb3 d'imatges procedents de la cultura popular. A difer\xc3\xa8ncia d'altres artistes conceptuals, Baldessari mostra un acusat sentit de l'humor. Tot i la simplicitat aparent de les seves imatges, aquestes contenen m\xc3\xbaltiples connotacions i suposen una an\xc3\xa0lisi de la cultura de masses. Entre les m\xc3\xbaltiples exposicions a centres d'art d'Europa i Am\xc3\xa8rica, en destaquen les retrospectives produ\xc3\xafdes al Museo Nacional Centro de Arte Reina Sof\xc3\xada de Madrid i a l'IVAM de Val\xc3\xa8ncia el 1989, a la Kunsthaus Graz el 2005, al MoMA de Nova York el 2010, i a la Tate Modern de Londres i al MACBA de Barcelona el 2010. La seva obra es va poder veure a la Biennal de Ven\xc3\xa8cia (1997), el Carnegie International (1985-86), la Biennal de Whitney (1983) i la Documenta de Kassel (1972 i 1982)."